Naweekwenk: Hoe om jou skoonheidsprodukte reg aan te wend | SARIE
Reiniger – Omdat reinigers gewoonlik skuim, is 'n spuit so groot soos 'n haselneut genoeg. As jy 'n romerige reiniger gebruik, kan jy 'n bietjie ekstra byvoeg. Gebruik dan jou vingerpunte en masseer jou vel liggies.
Dagroom – As jou vogroom 'n SBF bevat, kan jy nooit te veel aanwend nie. Begin met twee rosyntjiegroot hopies en wend dit met jou vingerpunte aan jou gesig vir doeltreffende beskerming. Voeg nog "rosyntjies" by soos dit nodig is. Moenie jou room aansmeer nie; dit kan op die lang duur plooie en lyne op jou gesig vererger. Druk dit eerder liggies met jou vingers in jou vel in.
Nagroom – 'n Hoeveelheid so groot soos 'n bloubessie is al wat nodig is vir 'n bevogtigende nagroom. In die winter kan jy 'n bietjie ekstra room gebruik. Maak ook seker dat die room goed geabsorbeer het voordat jy in die bed klim sodat dit nie op jou beddegoed afsmeer nie.
Sjampoe – As jy kort hare het, gebruik 'n druppel so groot soos 'n swartbessie, en 'n aarbeigroot ene vir langer hare. Te veel sjampoe kan jou hare uitdroog. Wend ook eerder die sjampoe aan jou haarwortels en kopvel aan as aan die punte van jou hare.
Opknapper – Te veel opknapper laat jou hare swaar en plat lyk en jy hoef daarom net opknapper vanaf die middel van jou hare tot by jou haarpunte aan te wend. Vir kort hare sal 'n hopie so groot soos 'n kersie genoeg wees, terwyl 'n hopie so groot soos twee frambose vir lang dik hare ideaal is.